Giorgio Belladonna
Giorgio Belladonna, 1923-1995, italiener, der gennem en årrække var en af verdens dygtigste bridgespillere. Han var medlem af det legendariske "Blå Hold", som brød igennem ved EM i Stockholm 1956 og frem til 1970'erne suverænt var i verdenstoppen. Han vandt VM for hold, Bermuda Bowl, 16 gange 1957-75 og EM seks gange 1957-66 i makkerskab først med Walter Avarelli, siden Benito Garozzo. Belladonna skabte sammen med Avarelli meldesystemet Romerklør. Han var Det Blå Holds populæreste spiller pga. en charmerende og altid fair opførsel.